**Izjava**

**predsednice Republike Slovenije in vrhovne poveljnice obrambnih sil Nataše Pirc Musar**

**ob seznanitvi s Poročilom o pripravljenosti Slovenske vojske za leto 2023**

Vipava, 25. marec 2024

Velja govorjena beseda.

*Spoštovani gospe in gospodje,*

*danes sta me minister za obrambo gospod Marjan Šarec in načelnik generalštaba Slovenske vojske generalpodpolkovnik Robert Glavaš seznanila s stanjem pripravljenosti Slovenske vojske za leto 2023. Pomembno sporočilo letošnje seznanitve s stanjem pripravljenosti Slovenske vojske je lokacija. Veseli me, da poročanje tokrat poteka na sedežu Veščinskega centra Slovenske vojske, ki ima pomembno vlogo pri usposabljanju za zaposlitev v Slovenski vojski in pri prostovoljnem usposabljanju na obrambnem področju. Ministru, načelniku generalštaba in poveljniku centra se zahvaljujem za gostoljubnost. Posebej sem hvaležna udeleženkam in udeležencem temeljnega vojaško-strokovnega usposabljanja, da so mi prikazali del svojega vsakdana. V času našega srečanja sem začutila njihov resen in odgovoren odnos do poslanstva, ki so ga sprejeli, ko so si nadeli uniformo Slovenske vojske.*

*Ko se pogovarjamo o obrambnem področju, ne moremo spregledati aktualnih mednarodnih varnostnih razmer, konfliktov in vojn. Ne moremo mimo omembe grobega kršenja človekovih pravic in svoboščin, nespoštovanja mednarodnega prava, velike humanitarne katastrofe, izgube življenj, pomanjkanja civilizacijskih in človeških vrednot. In vsak dan ne vidimo vsega v novicah. Mirno reševanje sporov, prekinitve spopadov in dialog so edini način za obstoj človeštva in razvoj prihodnjih generacij. Le to nam lahko prinese lepšo prihodnost.*

*Nobena država, niti Slovenija, ne sme biti brezbrižna glede dogajanja v soseščini in po svetu. Sami in skupaj z zavezniki moramo zagotavljati pogoje za varnost naših ljudi: Slovenk in Slovencev, državljank in državljanov ter prebivalk in prebivalcev. To je naloga politike in učinkovitega sistema nacionalne varnosti. Izkušnja vojne v Ukrajini je pokazala na zmoto, da je mir v Evropi lahko trajen. Vse to nam govori, da moramo vsi skupaj narediti več – več na področju solidarnosti, medsebojne pomoči, zaupanja, krepitve obrambnih zmogljivosti in odpornosti na krize.*

*Danes sem bila seznanjena s Poročilom o stanju pripravljenosti Slovenske vojske v letu 2023. Ob robu poročanja pa tudi z Informacijo o aktivnostih za zagotavljanje večje odpornosti države in družbe, ki imajo vpliv na obrambni sistem, za kar se obrambnemu ministru in njegovim sodelavcem tudi iskreno zahvaljujem.*

*Na obrambnem področju se razprava običajno osredotoča na kadrovske in finančne vire ter modernizacijo. V kratkem obdobju enega leta se sicer trendi na tako obsežnem in kompleksnem področju, kljub številnim ukrepom, ne morejo korenito spremeniti. Pri pripravljenosti so nekatera odstopanja od standardov, opazen pa je pozitiven napredek na nekaterih področjih. V zvezi z letošnjim poročilom bi rada izpostavila naslednje.*

1. *Slovenska vojska je izvedla vse ključne naloge – usposabljanja in vaje, podporo drugim organom, predvsem na področju zaščite in reševanja, sodelovala je v predvidenih mednarodnih obveznostih, kjer uživa visok ugled med kolegi iz tujine. O tem sem se prepričala tudi sama, ko sem pripadnice in pripadnike obiskala na misijah v tujini. Nadalje želim poudariti, da je bilo, kljub različnim omejitvam, v poplavah angažiranih skoraj 2.500 pripadnikov Slovenske vojske in da je Slovenska vojska lani izvedla največ helikopterskih posredovanj doslej (preko 900). Ob tej priložnost se želim ponovno zahvaliti Ministrstvu za obrambo, Slovenski vojski ter vsem njenim pripadnicam in pripadnikom, ki so pomagali ljudem v času lanskih poplav ali predlanskih požarov ter vseh drugih naravnih katastrof in nesreč, ki so prizadele naše ljudi. Odnos ljudi do Slovenske vojske ter njenih pripadnic in pripadnikov temelji na občutku, da se v vseh razmerah lahko zanesemo nanje in jim zaupamo. Doslej so pripadnice in pripadniki Slovenske vojske to zaupanje vedno upravičili.*
2. *Glede na spremenjene varnostne okoliščine se posodabljajo strateški dokumenti: sprejete so bile usmeritve Državnega zbora Republike Slovenije za razvoj Slovenske vojske do 2040, v usklajevanju so predlogi treh strategij na obrambnem področju. Želim si, da bi se v prihodnje razmislilo tudi o večji prenovi obrambne zakonodaje.*
3. *Postopno se višajo delež obrambnih izdatkov, delež za investicije ter delež sredstev za inovacije in raziskave. Le na tak način bo možna prihodnja modernizacija Slovenske vojske.*
4. *Povečal se je obseg usposabljanj in vaj kot ključnih nalog Slovenske vojske – kljub številnim nalogam v podporo drugim organom.*
5. *Potrebni so stalni napori za izgradnjo zmogljivosti na področju kibernetske varnosti.*
6. *Po več letih se je, na podlagi ukrepov ministrstva, precej povečalo število zaposlenih v Slovenski vojski in tudi število pogodbenih rezervistov. Ostajajo pa izzivi z odhodi iz sistema in relativno visoko starostno strukturo Slovenske vojske, kjer so potrebni dodatni ukrepi.*
7. *Postopoma se naslavljajo izzivi preteklega zaostanka pri izgradnji ključnih zmogljivosti Slovenske vojske, skladno z investicijskimi načrti. Zaostanek se seveda ne bo zmanjšal čez noč. Nujno je uresničevanje sprejetih mednarodnih zavez in usmeritev Državnega zbora za razvoj Slovenske vojske.*

*V drugem delu srečanja smo se pogovorili o odpornosti države in družbe. Na obrambo države je treba gledati celovito. Kljub temu, da trenutno Slovenija ni neposredno vojaško ogrožena, smo se že srečali s številnimi kriznimi situacijami. V takih okoliščinah je zelo pomembno zagotavljanje delovanja oblasti, bistvenih storitev prebivalstvu, neprekinjenega delovanja kritične infrastrukture in civilne podpore za opravljanje vojaških nalog. Podpiram predvidene aktivnosti vlade in ministrstev v smeri celovite odpornosti države na ključnih področjih družbenega delovanja. To krepi tudi zmožnost obrambe in odvračanja pred morebitnimi varnostnimi tveganji. Kako pomembni so pripravljenost, vzdržljivost in zmožnost obnavljanja različnih podsistemov, pa so nam, med drugim, pokazale tudi lanske poplave.*

*Naj ob zaključku povem, da sem trdno prepričana, da je Slovenska vojska, v sodelovanju z ostalimi subjekti nacionalno-varnostnega sistema ter ob podpori prebivalstva in zaveznikov sposobna ubraniti suverenost in ozemeljsko celovitost Republike Slovenije, če bi bilo to potrebno. To je najpomembnejše sporočilo današnjega dne.*